Ratamestarin lausunto

Hykerryttää. Odotuttaa. Pitkään on kevään suurta seikkailua suunniteltu ja viimein aletaan olla tapahtuman äärellä.  Radat ovat valmiit ja enää rastit ja leimasimet odottavat maastoon pääsyä. Saunaakin aletaan hiljalleen lämmitellä ja lauantaina grilli tärähtää tulille kisakeskuksessa joka sijaitsee Salmenkylän kankaalla tyypillisessä etelälappilaisessa kangasmaastossa jota sorumontut raiskaavat ja ihmisen käden jälki on vahvasti läsnä. Runsaasta polkumäärästä johtuen kartan lukuun kannattaa kiinnittää erityistä huomiota, missä olet-minne menet ajatus täytyy olla kirkkaana mielessä. Kuljettava matka ei ole pitkä taitavalla suunnistuksella, huolimaton liikkuu luonnollisesti pitemmän matkan.

Oman mausteensa kisaan tuovat rasteilla olevat monivalinta kysymykset joihin oikein vastaamalla voi pestä kirkkaasti päänsä jäädyksiin juosseet pihkaniskat. Eli voiton avaimet on hyvässä rastin otossa ja tietämyksessä.

Ratojen suunnittelu aloitettiin hyvissä ajoin.  Rata on elänyt matkan aikana useaan otteeseen, kun on yritetty etsiä parhaimpia väyliä haastavalla alueella. Karttoja on päivitelty ja päivitetty ja rastinpaikkoja tutkittu. Kaiken aikaa tavoitteena on ollut tarjota elämys, josta tulee perinne Keminmaan alueella.

Rata tarjoaa herkullisia rastin ottoja ja ne on tarkoituksella tehty helpohkoiksi eli myös aloittelijoiden löydettäviksi. Jännitys voitosta säilyy näin myös mahdollisimman pitkään. Osaajille on tarjolla useampia karkaamisen paikkoja etenkin kartan pohjoisreunalla. Tosissaan tykittäville tiedoksi ettei kisaa voiteta alussa, mutta sen voi kyllä hävitä siinä. Tarkkuutta teiden ja polkujen ylityksissä!

Nähdään saunalla!